
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	         Bucureşti  08.12.2010
  PL-x 725/2010

	
	


AVIZ
asupra proiectului de Lege privind aprobarea Ordonanţei Guvernului nr. 27/2010 pentru modificarea şi completarea Ordonanţei de urgenţă a Guvernului nr. 109/2005 privind transporturile rutiere
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind aprobarea Ordonanţei Guvernului nr. 27/2010 pentru modificarea şi completarea Ordonanţei de urgenţă a Guvernului nr. 109/2005 privind transporturile rutiere, trimis cu adresa nr. PL x 725 din 24 noiembrie 2010 şi înregistrată cu nr. 31/1099 din 24 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din data de 17  noiembrie 2010, cu respectarea prevederilor articolului 76 alineatul (2) din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 7 decembrie 2010.
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr. 109/2005 privind transporturile rutiere, aprobată cu modificări şi completări prin Legea nr. 102/2006, cu modificările şi completările ulterioare, intervenţiile legislative vizând, printre altele, eficientizarea programelor de transport rutier public de persoane, stabilirea condiţiilor de obţinere a licenţei pentru activităţi conexe transportului rutier, modificarea perioadei de valabilitate a licenţelor de transport şi a copiilor conforme ale certificatului de transport pe cont propriu, precum şi stabilirea unor reguli privind fixarea încărcăturii în vehicule.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 1069 din 24 august 2010 şi avizul favorabil al Consiliului Economic şi Social, transmis prin adresa nr. 2004 din 23 august 2010.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative.
În raport de obiectul şi conţinutul reglementării,  proiectul de lege face parte din categoria legilor ordinare. 

          SECRETAR,

